ธอส.พักหนี้งดคิดดอกให้ถึง1ปี
ลูกค้าเงินกู้บ้านของ ธอส.เบาใจได้ เปิดให้พักหนี้ยาวนานถึง 1 ปี ดอกเบี้ย 0%
20 ต.ค. 2554

ลูกค้าเงินกู้บ้านของ ธอส.เบาใจได้ เปิดให้พักหนี้ยาวนานถึง 1 ปี ดอกเบี้ย 0%
นายวรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) กล่าวว่า ธอส.ได้ปรับมาตรการให้ความช่วยเหลือลูกค้าสินเชื่อที่ประสบภัยน้ำท่วม เนื่องจากได้ประเมินผลกระทบแล้วพบว่ามีความรุนแรงและขยายวงกว้างออกไปเกินกว่าที่คาดไว้ โดยธนาคารจะลดดอกเบี้ยให้ลูกค้าเหลือ 0% เป็นเวลานานตั้งแต่ 6 เดือน ถึง 1 ปี กรณีที่หลักประกันเสียหาย และกรณีที่ลูกค้าได้รับผลกระทบในเรื่องของรายได้
ทั้งนี้ เกณฑ์เดิมนั้นจะแบ่งเป็นกรณีหลักประกันเสียหาย ธนาคารจะลดอัตราดอกเบี้ยเหลือ 0% ต่อปีให้เป็นเวลา 1-4 เดือน และกรณีที่ลูกค้าได้รับผลกระทบเรื่องรายได้ จะลดอัตราดอกเบี้ยลงเหลือ 1% เป็นเวลา 1 ปี
“ทุกอย่างยังเหมือนเดิม แต่จะขยายเวลาให้นานขึ้น ของเดิมจะพักหนี้ให้ 4 เดือน แต่มองแล้วคงไม่พอ ก็จะให้ในขั้นต้น 6 เดือน ถ้ามีผลกระทบเรื่องรายได้ด้วย ก็จะให้ 1 ปี ซึ่งจะต้องคุยกันกับลูกค้าเป็นรายๆ ไป ลูกค้าสามารถแจ้งเรื่องไว้กับธนาคารก่อน แล้วค่อยมาทำเรื่องขอพักหนี้หลังน้ำลดก็ได้ เราจะผ่อนปรนให้แน่นอน” นายวรวิทย์ กล่าว